13/04/2012 | Administración LocalMunicipal
Santiago de Compostela
Concellaría de Familia, Benestar Social, Muller e Emprego. Área de Benestar Social
Aprobación definitiva e publicación do Regulamento de organización e funcionamento do Consello Sectorial de Familia, Benestar Social e Igualdade do Concello de Santiago de Compostela

APROBACIÓN DEFINITIVA E PUBLICACIÓN DO REGULAMENTO DE ORGANIZACIÓN E FUNCIONAMENTO DO CONSELLO SECTORIAL DE FAMILIA, BENESTAR SOCIAL E IGUALDADE DO CONCELLO DE SANTIAGO DE COMPOSTELA. O Pleno da corporación do Concello de Santiago de Compostela, na sesión ordinaria que tivo lugar o día 26 de xaneiro de 2012, aprobou inicialmente o Regulamento de organización e funcionamento do Consello Sectorial de Familia, Benestar Social e Igualdade do Concello de Santiago de Compostela. Publicado o trámite de información pública o 10 de febreiro de 2012 no Boletín Oficial da Provincia, e transcorrido o prazo sen que se teñan presentado reclamacións ou suxestións, enténdese definitivamente adoptado o acordo ata entón provisional, segundo o disposto no artigo 49 da Lei 7/1985, do 2 de abril, reguladora das bases de réxime local. En cumprimento do previsto no artigo 70.2 da devandita lei, procédese á publicación íntegra do texto, que é o seguinte: REGULAMENTO DE ORGANIZACIÓN E FUNCIONAMENTO DO CONSELLO SECTORIAL DE FAMILIA, BENESTAR SOCIAL E IGUALDADE DO CONCELLO DE SANTIAGO DE COMPOSTELA. PREÁMBULO A participación cidadá é un dos pilares sobre os que se asenta a idea de democracia e tamén é, un dos medios a través dos cales a cidadanía xulga a acción dos seus gobernos. Supón recoñecer a pluralidade de pensamentos, opinións e visións dos asuntos e, contribúe ao desenvolvemento social, á construcción do capital social, ao fomento da corresponsabilidade social, e á mellora da calidade dos servizos públicos. As vantaxes e beneficios que comporta a participación cidadá na toma de decisión, fanse mais evidentes no eido local, onde as organizacións sociais, os grupos locais, as familias, a cidadanía en definitiva, teñen o dereito e o deber, de esixir que se teñan en conta e se debatan as súas demandas, críticas e propostas. A Carta Europea da Autonomía Local, feita en Estrasburgo o 15 de outubro de 1985, no seu preámbulo considera que o dereito dos cidadáns a participar na xestión dos asuntos públicos, forma parte dos principios democráticos comúns a todos os Estados membros do Consello de Europa; entendendo que a autonomía local supón, o dereito e, a capacidade efectiva, das entidades locais, de ordenar e xestionar unha parte importante dos asuntos públicos, no marco da Lei, baixo a súa propia responsabilidade e, en beneficio dos seus habitantes. Neste senso, a nosa Constitución, no título preliminar, promulga o dereito dos cidadáns a participar na vida política, económica, cultural e social (artigo 9.2) aludindo á obriga dos poderes públicos de promover as condicións para a participación libre e eficaz da cidadanía no desenvolvemento político, social, económico e cultural. A Lei 7/1985, do 2 de abril, reguladora das bases de réxime local, refírese aos municipios como canles inmediatas de participación cidadá nos asuntos públicos. A participación adquire así un significado esencial no ámbito local, onde a cidadanía asocia con maior intensidade o valor daquela e, o que esixen estilos de goberno máis participativos. A referida norma no seu artigo 25.1 dispón que “O municipio, para a xestión dos seus intereses e no ámbito das súas competencias, pode promover toda clase de actividades e prestar cantos servizos públicos contribúan a satisfacer as necesidades e aspiracións da comunidade veciñal.” Este mesmo referente normativo nos seus artigos 69 a 72 establece os mecanismos a través dos cales facer efectivo o dereito de participación de todos os cidadáns na vida local. Deste xeito o artigo 70 bis (engadido pola Lei 57/2003, do 16 de decembro, de medidas para a modernización do goberno local) establece que os concellos deberán establecer e regular en normas de carácter orgánico, procedementos e órganos adecuados, para a efectiva participación dos veciños nos asuntos da vida pública local. Disposicións coincidentes coas recollidas na Lei 5/1997, do 22 de xullo, de Administración Local de Galicia, aínda que o artigo 71 desta norma precisa: “1. Así mesmo, por acordo do Pleno e en municipios con máis de 20.000 habitantes, poderán crearse órganos de participación sectorial en relación cos ámbitos de actuación pública municipal que pola súa natureza permítano, coa finalidade de integrar a participación dos cidadáns e das súas asociacións nos asuntos municipais.2. Presidirán os órganos de participación sectorial os concelleiros en quen delegue o alcalde.” E o artigo 72 establece que: “Corresponderán aos órganos de participación sectorial, en relación co territorio ou o sector material correspondente, as seguintes funcións: 1. Propor ao órgano competente fórmulas encamiñadas a resolver os problemas relacionados co ámbito das súas funcións.2. Emitir informes, a iniciativa propia ou do Concello, sobre materias da súa competencia.3. Emitir e formular propostas e suxestións en relación co funcionamento dos servizos e organismos públicos municipais.4 Exercer as demais de natureza semellante que determine o acordo de creación.” Dentro do ámbito sectorial, a Lei 13/2008, do 3 de decembro, de servizos sociais de Galicia no seu artigo 43º determina como canle da participación cidadá e das persoas usuarias de servizos sociais, sistemas de consulta e debate abertos e así establece que: “1. As administracións públicas competentes en materia de servizos sociais garantirán a participación cidadá no sistema galego de servizos sociais mediante o establecemento, por vía regulamentaria, de sistemas de consulta e debate abertos a toda a cidadanía, e, de maneira particular, ás persoas usuarias e aos sectores directamente afectados.2. Na formulación dos instrumentos de planificación e xestión dos servizos sociais previstos nesta lei estableceranse mecanismos e procesos específicos de participación que, poderán, ter un ámbito territorial ou sectorial.” Así mesmo, no artigo 60 atribúese aos concellos, no marco da planificación e ordenación xeral do sistema galego de servizos sociais, as competencias de “h) O fomento e promoción da solidaridade e da participación da sociedade civil na prevención e intervención social no ámbito local”, así como “i) A creación, regulación e impulso de mecanismos de participación local no ámbito dos servizos sociais.” Así, en cumprimento dos principios de eficacia, economía organizativa e participación cidadá e co fin de mellorar a eficiencia e eficacia dos órganos de participación sectorial existentes na Área de Benestar Social, semella convinte canalizar a participación cidadá cara un único órgano onde se aborde mediante comisións sectoriais os diferentes ámbitos de actuación. En cumprimento do disposto no Regulamento de participación cidadá do Concello de Santiago de Compostela, aprobado polo Pleno do día 4 de decembro de 1998, sempre en concordancia co disposto na Lei 30/1992, de réxime xurídico das administracións públicas e do procedemento administrativo común, e na Lei de bases de réxime local, modificada pola lei 57/2003, de medidas para a modernización do goberno local, no Real decreto 2568/1986 polo que se aprobou o Regulamento de organización, funcionamento e réxime xurídico das entidades locais e, a propia Lei 13/2008, de servizos sociais de Galicia, a concelleira de Familia, Benestar Social, Muller e Emprego, propón á cidadanía de Santiago de Compostela e máis concretamente aos colectivos implicados nesta área de traballo, á Xunta de Goberno Local, á Comisión informativa da Área social, e finalmente ó Pleno do Concello de Santiago de Compostela, unha normativa particular para artellar o funcionamento, composición e outras especificacións necesarias para garantir o dereito á participación na vida municipal dos cidadáns e cidadás de Compostela na que se atenda ás características específicas dos ámbitos das familias; o benestar social, a igualdade e o emprego ao que vai dirixido, e ás particularidades organizativas que lle son propias. TÍTULO I: DISPOSICIÓNS XERAIS ARTIGO 1. OBXECTO.1. Este Regulamento ten por obxecto a regulación do Consello Sectorial de Familia, Benestar Social e Igualdade do Concello de Santiago de Compostela.2. O Consello Sectorial de Familia, Benestar Social e Igualdade do Concello de Santiago de Compostela adscríbese á Concellería de Familia, Benestar Social, Muller e Emprego. ARTIGO 2. NATUREZA E FINS.1. O Consello Sectorial de Familia, Benestar Social e Igualdade do Concello de Santiago de Compostela (en adiante o Consello) ten natureza de órgano colexiado, de carácter consultivo e de asesoramento aos diferentes órganos do Concello, no relativo o ámbito dá familia, benestar social, igualdade e emprego.2. O Consello ten por finalidade: a) Canalizar a participación da cidadanía a través das entidades, organizacións e institucións máis representativas nos sectores de actuación da Concellería de Familia, Benestar Social, Muller e Emprego. b) Promover e facilitar o intercambio e a posta en común co obxecto de propoñer solucións perante as novas necesidades xurdidas nestes ámbitos de actuación. c) Promover o carácter integral das políticas nestas áreas de actuación e facilitar a súa coordinación e transversalidade. ARTIGO 3. FUNCIÓNS DO CONSELLO. Son funcións do Consello: a) Fomentar a protección e a promoción da calidade de vida da cidadanía. b) Impulsar a participación dos distintos colectivos e entidades que forman o Consello na vida social da cidade, fomentando o asociacionismo, o voluntariado e a cooperación social neste ámbito. c) Potenciar a coordinación entre as diferentes institucións ou entidades públicas ou privadas que actúan no ámbito da familia, do benestar social, muller, igualdade e emprego. d) Recoller e canalizar as iniciativas e suxestións que se presenten, por persoas e colectivos, non representados no Consello Sectorial. e) Asesorar e elaborar propostas aos diferentes órganos do Concello de Santiago nos asuntos da súa competencia. f) Propor e impulsar accións nas áreas de traballo do Consello. g) Promover a realización de estudos vinculados ao ámbito de actuación propio do Consello Sectorial. h) Elaborar propostas relativas ó ámbito de actuación nas materias da Familia, do Benestar Social, da Muller e da Igualdade e do Emprego. i) Fomentar as actividades de prevención, promoción e desenvolvemento social nas áreas de actuación do Consello. j) Elaborar o plan estratéxico do Consello no que se recollan as súas directrices de actuación. TÍTULO II COMPOSICIÓN DO CONSELLO ARTIGO 4. COMPOSICIÓN.1. O Consello estará constituído por unha Presidencia, unha Vicepresidencia, unha Secretaría e as vogalías.2. Na composición do Consello Sectorial velarase por garantir unha representación equilibrada de mulleres e homes, tal e como establece a Lei 7/2004, do 16 de xullo, galega para a igualdade de mulleres e homes e a Lei orgánica 3/2007, de igualdade efectiva de homes e mulleres.3. En calquera caso a asistencia e participación dos seus membros non será retribuída. ARTIGO 5. DA PRESIDENCIA.1. Ostentará a Presidencia o/a alcalde/sa ou concelleiro/a en quen delegue.2. Son funcións da Presidencia: a) Dirixir e representar ao Consello. b) Acordar a convocatoria das sesións ordinarias e extraordinarias do Pleno e a fixación da orde do día, tendo en conta, no seu caso, as peticións dos demais membros, formuladas coa suficiente antelación. c) Presidir as sesións do Pleno, moderar o desenvolvemento dos debates e suspendelos por causas xustificadas. d) Visar as actas e certificacións dos acordos dos órganos do Consello. e) Dirimir co seu voto os empates que se produzan. f) Dispor o necesario para o normal funcionamento do Consello. g) Velar polo cumprimento dos acordos do Pleno e en xeral das leis. h) Asumir as competencias non atribuídas expresamente a outro órgano do Consello Sectorial e exercer cantas outras funcións sexan inherentes á súa condición de titular da Presidencia do Consello. A Presidencia poderá delegar na Vicepresidencia, calquera das funcións que lle son propias.3. En caso de ausencia, vacante, enfermidade ou outra causa legal, será substituída pola persoa que ocupe a Vicepresidencia. ARTIGO 6. DA VICEPRESIDENCIA.1. A Vicepresidencia ostentaraa a/o concelleira /o que teña atribuída a delegación de competencias da Concellería de Familia, Benestar Social, Muller e Emprego do Concello de Santiago.2. Son funcións da Vicepresidencia: a) Substituír á persoa que exerza a Presidencia nos casos de vacante, ausencia ou enfermidade, exercendo as funcións que a esta lle sexan atribuídas. b) Cantas outras funcións lle sexan atribuídas pola Presidencia. ARTIGO 7. DA SECRETARÍA.1. Exercerá a Secretaría o/a secretario/a xeral do Concello, quen poderá delegar en persoal municipal, adscrito á Concellería de Familia, Benestar Social, Muller e Emprego. O/a secretario/a actuará con voz pero sen voto.2. Corresponden á Secretaría as seguintes funcións: a) Efectuar a convocatoria das sesións, as oportunas notificacións e citacións por orde da Presidencia. b) Asistir con voz e sen voto ás sesións do Pleno. c) Asistir á Presidencia nas sesións, a orde dos debates e a correcta celebración das votacións e en todas aquelas funcións dirixidas ao normal funcionamento do Consello. d) Levantar e asinar as Actas das sesións do Pleno, autorizándoas coa súa firma e o visto e prace da Presidencia, e notificar as mesmas a cada integrante do Consello Sectorial. e) Expedir certificacións das Actas, acordos, e outros documentos confiados á súa custodia, co visto e prace da Presidencia. f) Arquivar e custodiar a documentación do Consello Sectorial. g) Cantas outras sexan inherentes á función da Secretaría.3. A Secretaría contará co apoio do persoal municipal dependente da Concellería de Familia, Benestar Social, Muller e Emprego, que se considere en cada caso necesario, para o cumprimento dos obxectivos e funcións do Consello.4. En caso de ausencia, vacante ou enfermidade substituiralle persoal municipal pertencente a Concellería de Familia, Benestar Social, Muller e Emprego, a designación da Secretaría Xeral do Concello. ARTIGO 8. DAS VOGALÍAS.1.–O Consello terá un número de vogais, cuxa designación se fará acorde co procedemento que se describe, correspondendo o nomeamento e a remoción á persoa que ostente a Presidencia, a proposta das entidades e asociacións cidadás, áreas de goberno do Concello e institucións a quen represente. Estes vogais distribuiranse do seguinte modo: a) Polo menos un/unha representante por cada un dos grupos políticos que forman parte da Corporación. b) Polo menos un/unha representante de cada un dos sindicatos con representación no municipio. c) Un/unha representante da administración autonómica con competencias nas materias da Concellería de Familia, Benestar Social, Muller e Emprego. d) Un/unha representante da Cámara de Comercio e da Confederación de Empresarios. e) Un/unha representante da Universidade de Santiago de Compostela. f) Un/unha representante de cada un dos colexios profesionais de avogados, psicólogos, traballadores sociais e educadores sociais. g) Un/ unha representante de cada un das forzas e corpos de seguridade (Policía Local, Policía Nacional e Garda Civil). h) Un /unha representante designado pola Administración de Xustiza (Xulgado ou Fiscalía de Santiago). i) Un / unha representantes por cada unha das federacións, confederacións e de asociacións máis representativas que cumpran os seguintes requisitos debidamente acreditados: 1.º.–Estean inscritas no Rexistro Municipal de Asociacións do Concello, 2.º.–Que conten cun mínimo de dous anos de antigüidade computados a partir da data da acta fundacional, o do seu rexistro, nos termos establecidos na Lei orgánica 1/2002, do 22 de marzo, reguladora do dereito de asociación e demais normativa de aplicación; 3.º.–Que nos seus estatutos fundacionais figuren como fins os coíncidentes cos do ámbito de aplicación deste Consello sectorial. Calquera modificación dos datos achegados de conformidade co apartado 8, deberá notificarse á Secretaría do Consello dentro do mes seguinte a que se produza.2.–Designarase unha persoa suplente por cada vogal, que poderá substituírlle para asistir ás sesións, previa comunicación dirixida á Presidencia.3.–O cesamento dos vogais poderá producirse por algunha das seguintes causas: a) Pola expiración do prazo do seu mandato. b) A proposta dos órganos, asociacións, organizacións ou institucións que os designaron. c) Por renuncia aceptada pola Presidencia. d) Por cesamento no posto que dese lugar ao nomeamento. e) Por ser condenados por delito doloso.4.–Toda vacante anticipada será cuberta a proposta dos órganos, asociacións, organizacións ou institucións correspondentes. En calquera caso, o mandato da persoa nomeada finalizará ao mesmo tempo que o dos demais vogais do Consello Sectorial.5.–A proposta de 3/5 do Pleno do Consello ou da Presidencia os membros do Consello poderánse ampliar puntualmente coa representacion doutras entidades e persoas cualificadas na materia a tratar.6.–A presidencia, en función dos temas a tratar, poderá convocar a outros rexidores do ámbito de actuación do Consello Sectorial, a responsables de entidades ou profesionais de recoñecido prestixio, en calidade de asesores, para participar nas sesions plenarias do Consello, tendo no mesmo voz pero sen voto. TÍTULO III: FUNCIONAMENTO DO CONSELLO ARTIGO 9. FUNCIONAMENTO. O Consello funciona en Pleno e en comisións sectoriais, no seo das cales poderán constituírse grupos de traballo. ARTIGO 10. DO PLENO.1. O Pleno é o órgano superior de decisión e formación da vontade do Consello e, está integrado pola Presidencia, a Vicepresidencia e os vogais.2. Corresponden ao Pleno as seguintes funcións: a) Decidir acerca das liñas xerais de actuación do Consello e, no seu caso, sobre as propostas que emanen das comisións sectoriais e grupos de traballo. b) Crear as comisións sectoriais que se consideren pertinentes para o debate e en concordancia cos sectores de poboación e, sectores de actuación do propio Consello. c) Elaboración de propostas relativas a cuestións que afecten as políticas de familia, benestar social, muller e emprego na cidade de Santiago de Compostela. d) Aprobar a planificación estratéxica e de traballo que presenten as comisións sectoriais para cada exercicio.3. O Pleno fixará, a proposta da Presidencia, a periodicidade das sesións ordinarias respectando, en todo caso, a periodicidade mínima semestral.4. O Pleno celebrará sesión extraordinaria, cando así o decida a Presidencia ou, o solicite un terzo dos seus integrantes.5. As sesións extraordinarias urxentes, poderán ser convocadas pola Presidencia, cando a urxencia do asunto ou, asuntos a tratar, non permitan a convocatoria, coa antelación mínima establecida no apartado 5. O primeiro punto da orde do día será, o pronunciamento sobre a urxencia; se esta non resulta apreciada polo Pleno, levantarase acto seguido a sesión.6. As sesións plenarias ordinarias convocaranse, polo menos, con oito días naturais de antelación, salvo as extraordinarias que, o foron con carácter urxente, nese caso a convocatoria poderá facerse con vinte e catro horas de antelación, mediante notificación fehacente, debendo ser ratificada a dita decisión polo Pleno.7. Á convocatoria unirase a orde do día e o borrador da acta da sesión anterior, que se comunicará ás persoas integrantes do Consello e, entenderase realizada desde o momento en que estea dispoñible por calquera medio que permita ter constancia da súa recepción polos membros do Pleno. En aras dunha maior axilidade administrativa, a convocatoria poderase comunicar igualmente por medios telemáticos, de conformidade co establecido na disposición adicional primeira da Lei 11/2007, do 22 de xuño, de acceso electrónico dos cidadáns aos servizos públicos, garantíndose os principios que establece a Lei 30/1992, do 26 de novembro.8. A orde do día será fixada pola Presidencia, que poderá ser asistida pola Secretaría do Consello. Poderá debaterse un asunto de urxencia e transcendencia que non figure na orde do día, previa aprobación por maioría simple das persoas asistentes.9. Para a válida constitución do Pleno, requírese a asistencia dun terzo do número legal dos seus membros. En todo caso deberán asistir a persoa titular da Presidencia e da Secretaría ou quen lles substitúan. Este quórum deberá manterse durante toda a sesión.10. A acta, visada pola Presidencia, será elevada ao Pleno para o seu coñecemento e aprobación na seguinte sesión. ARTIGO 11. ACORDOS. Os acordos do Pleno serán aprobados por maioría simple das persoas asistentes, dirimindo os empates a Presidencia mediante voto de calidade. Os acordos adoptados en ningún caso serán vinculantes para os órganos municipais. ARTIGO 12. AUSENCIAS REITERADAS. Anualmente levará a cabo unha revisión das entidades que durante ese período non acudiron a ningunha das sesións do Pleno do Consello, nin xustificaron ou escusaron a súa falta de asistencia. Tras esta revisión, procederase a contactar coa entidade (por calquera medio válido que permita ter constancia de dito extremo) solicitando que realicen unha renovación ou confirmen o seu desexo de participar no Consello. En caso de non obter confirmación, nin resposta, o Pleno do Consello poderá tomar medidas tales como a exclusión temporal ou definitiva das devanditas entidades. ARTIGO 13. COMISIÓNS SECTORIAIS.1. Por acordo do Pleno do Consello poderanse crear tantas comisións sectoriais como se considere oportuno. Estas poderán ser de carácter temporal ou permanente.2. Poderán participar nas comisións sectoriais representantes das asociacións ou entidades que forman parte do Pleno do Consello, debendo elixir de entre elas 2 representantes como máximo, así como o persoal técnico municipal da Concellería de Familia, Benestar Social, Muller e Emprego que sexa designado e, expertos ou personalidades relevantes na materia. As comisións sectoriais, designarán ao seu/súa presidente/a. En cada Comisión Sectorial haberá un/unha secretario/a que será un/unha técnico municipal da Concellería de Familia, Benestar Social, Muller e Emprego, con voz pero sen voto.3. A axenda participativa que se estableza para estas comisións, será ratificada polo Pleno. As comisións informarán o Pleno do Consello do desenvolvemento do traballo realizado. Así mesmo, as propostas que se determinen nestas comisións serán elevadas ao Pleno do Consello para a súa aprobación.4. As comisións sectoriais que se establecen, sen prexuízo de que o propio Consello poida acordar a súa modificación, son as seguintes: • FAMILIA, INFANCIA E XUVENTUDE. • EMPREGO. • IGUALDADE-MULLER. • EMIGRACIÓN-INMIGRACIÓN. • DISCAPACIDADE. • MAIORES. • SAÚDE. ARTIGO 14. GRUPOS DE TRABALLO. As comisións sectoriais poderán acordar a constitución dos grupos de traballo que se consideren necesarios, así como nomear aos seus integrantes. Actuarán para asuntos concretos e determinados, que lle sexan encomendados pola Comisión correspondente e durante un tempo limitado. Concluído o traballo, darán conta á Comisión, que a súa vez porá os resultados do traballo en coñecemento do Pleno para que, no seu caso, adopten as resolucións que procedan. ARTIGO 15. PROMOCIÓN DA ACCESIBILIDADE. Garantirase que os locais en que se realicen as sesións do Pleno e das comisións sectoriais sexan adecuados con respecto á Lei 8/1997, do 20 de agosto, de accesibilidade e supresión de barreiras na Comunidade Autónoma de Galicia e contemplaranse as normas técnicas desenvolvidas polo Decreto 35/2000, do 28 de xaneiro, polo que se aproba o regulamento de desenvolvemento e execución da Lei de accesibilidade e supresión de barreiras na Comunidade Autónoma de Galicia, que determinan as normas técnicas sobre condicións de accesibilidade das contornas urbanas, espazos públicos, edificacións e sistemas de información e comunicación. DISPOSICIÓN ADICIONAL PRIMEIRA. Prazo de constitución do Consello. O Consello Sectorial de Familia, Benestar Social e Igualdade constituirase nun prazo máximo de tres meses dende a publicación do presente Regulamento no Boletín Oficial da Provincia. DISPOSICIÓN ADICIONAL SEGUNDA. Réxime xurídico. No non previsto no presente regulamento, o Consello Sectorial de Familia, Benestar Social e Igualdade do Concello de Santiago rexerase polo Regulamento de participación cidadá do Concello de Santiago de 4 de decembro de 1998. Con carácter supletorio será de aplicación a Lei 30/1992, do 26 de novembro, de réxime xurídico das administracións públicas e do procedemento administrativo común e na Lei 7/1985, do 2 de abril, reguladora das bases do réxime local. DISPOSICIÓN DERRADEIRA. Habilitación normativa. Facúltase á titular da Concellería de Familia, Benestar Social, Muller e Emprego para adoptar cantas instrucións sexan necesarias para o desenvolvemento e execución do presente Regulamento. DISPOSICIÓN DERROGATORIA Quedan derogados os seguintes Regulamentos: • Regulamento do Consello Municipal de Servizos Sociais do Concello de Santiago de Compostela aprobado polo acordo plenario do 28 de decembro de 2000 (BOP do 26 de abril de 2001). • Regulamento do Consello Municipal de Muller do Concello de Santiago de Compostela aprobado polo acordo plenario do 27 de xullo de 2000 (BOP do 4 de setembro de 2000). • Regulamento do Consello Municipal de Persoas Maiores do Concello de Santiago de Compostela aprobado polo acordo plenario do 24 de febreiro de 2005 (BOP do 26 de maio de 2005). • Regulamento do Consello Municipal de Migracións do Concello de Santiago de Compostela aprobado polo acordo plenario do 27 de julio de 2006 (BOP do 27 de setembro de 2006). Santiago de Compostela, 23 de marzo de 2012. O alcalde Gerardo Jesús Conde Roa